b'\n_START_ARTICLE_\nAdriaen van de Velde\n_START_PARAGRAPH_\nAdrianas van de Veld\xc4\x97 (ol. Adriaen van de Velde, 1636\xc2\xa0m. lapkri\xc4\x8dio 30 d., Amsterdamas, Nyderlandai\xc2\xa0\xe2\x80\x93 1672\xc2\xa0m. sausio 21 d., ten pat)\xc2\xa0\xe2\x80\x93 XVII a. Nyderland\xc5\xb3 tapytojas-peiza\xc5\xbeistas.\n_START_SECTION_\nBiografija\n_START_PARAGRAPH_\nAdrianas van de Veld\xc4\x97 gim\xc4\x97 1636\xc2\xa0m. lapkri\xc4\x8dio 30 d. Amsterdame. Jo t\xc4\x97vas Vilemas van de Veld\xc4\x97 Vyresnysis buvo j\xc5\xabros ir laiv\xc5\xb3 vaizd\xc5\xb3 pie\xc5\xa1\xc4\x97jas, brolis Vilemas van de Veld\xc4\x97 Jaunesnysis\xc2\xa0\xe2\x80\x93 tapytojas-marinistas. Pirmuosius mokslus Adrianas tikriausiai i\xc5\xa1\xc4\x97jo pas t\xc4\x97v\xc4\x85, bet jis pasirinko ne tapti j\xc5\xabrini\xc5\xb3 peiza\xc5\xbe\xc5\xb3 tapytoju kaip brolis ir v\xc4\x97liau mok\xc4\x97si Harleme pas Jan Wijnants, kuris specializavosi kop\xc5\xb3 tapyboje. 1657\xc2\xa0m. Adrianas van de Veld\xc4\x97 gr\xc4\xaf\xc5\xbeo \xc4\xaf Amsterdam\xc4\x85, kur gyveno iki mirties. Daugiausiai jis vaizdavo Olandijos kra\xc5\xa1tovaizd\xc4\xaf ir nuo 1667\xc2\xa0m.\xc2\xa0\xe2\x80\x93 Italijos vaizdus. N\xc4\x97ra joki\xc5\xb3 \xc5\xbeini\xc5\xb3, kad Adrianas b\xc5\xabt\xc5\xb3 lank\xc4\x99sis Italijoje. \xc5\xa0ie jo peiza\xc5\xbeai tikriausiai paremti Nicolaes Berchem ir Karel Dujardin paveikslais._NEWLINE_Itali\xc5\xa1ki peiza\xc5\xbeai daugiausiai vaizdavo piemenis ir gyvulius kalnuotoje vietov\xc4\x97je. Gyvuli\xc5\xb3 vaizdavimas rodo, kad Adrianas van de Veld\xc4\x97 buvo \xc4\xaftakotas Paulus Potter k\xc5\xabrybos. Dauguma Adriano paveiksl\xc5\xb3, sukurt\xc5\xb3 nuo 1654 iki 1671\xc2\xa0m., yra datuoti. Adrianas van de Veld\xc4\x97 buvo gana universaliu tapytoju. Jis tap\xc4\x97 portretus, buitines scenas, \xc5\xbeinomos alegorin\xc4\x97s, istorin\xc4\x97s ir religin\xc4\x97s jo kompozicijos. Taip pat jis paliko pie\xc5\xa1ini\xc5\xb3 ir grafikos k\xc5\xabrini\xc5\xb3. Adrian\xc4\x85 van de Veld\xc4\x99 kviesdavosi kiti dailininkai, kad jis nutapyt\xc5\xb3 kai kurias detales j\xc5\xb3 paveiksluose. Tarp toki\xc5\xb3 tapytoj\xc5\xb3 buvo Jakobas van Reisdalis, Meindertas Hobema, Janas van der Heidenas. Adrianas van de Veld\xc4\x97 mir\xc4\x97 1672\xc2\xa0m. sausio 21 d. Amsterdame ma\xc5\xbedaug tuo pat metu, kai jo t\xc4\x97vas ir brolis i\xc5\xa1vyko i\xc5\xa1 Olandijos \xc4\xaf Anglij\xc4\x85.'